

**OSNOVNA ŠOLA KRIŽE**

**ŠOLSKO LETO 2025/26**

LIKOVNO SNOVANJE I

UČITELJICA: Barbara Pintar

**ŠTEVILO UR:** 35 ur letno, fleksibilno (3–4 ure mesečno)

**RAZRED:** 7.

CILJI:

* Učenec razvija zmožnost opazovanja, likovnega mišljenja, vizualnega spomina in domišljije;
* oblikuje čut za estetiko v naravi ter v vizualnih in umetniških delih, hkrati pa krepi lastno ustvarjalnost;
* s praktičnim likovnim delom bogati čustvene, socialne in estetske osebnostne spretnosti;
* ob rokovanju z različnimi orodji in materiali razvija motorične spretnosti;
* pridobiva razumevanje različnih medijev vizualne kulture in zmožnost vrednotenja tako uporabnih predmetov kot likovnih izzivov v okolju;
* pridobiva ustvarjalni navdih, spodbuja sprostitev in išče izvirne likovne rešitve.

PREDSTAVITEV PREDMETA:

Izbirni predmet igra ključno vlogo pri dopolnjevanju vsebin rednega predmeta likovna umetnost, saj učencem omogoča širši vpogled v vizualno izražanje in jih spodbuja k aktivnemu sodelovanju pri kulturnem dogajanju v ožjem in širšem okolju. Predmet je namenjen vsem, ki želijo nadgraditi svoje likovne veščine in ustvarjalni izraz. Učenci sodelujejo na različnih likovnih natečajih, prispevajo k oblikovanju šolske dekoracije, pomagajo pri postavitvi razstav ter soustvarjajo scenske postavitve za šolske prireditve. Poudarek predmeta je na spodbujanju ustvarjalnosti, raziskovanju likovnih tehnik in materialov ter razvoju lastnega likovnega izraza. Vsebine predmeta so strukturirane glede na različna likovna področja in temeljne likovne pojme, ki jih učenci usvajajo ter nadgrajujejo v skladu s svojimi sposobnostmi. Poleg praktičnega ustvarjanja spoznavajo tudi dela umetnikov ter poklice, pri katerih je pomembno poznavanje likovnega jezika, kar jim pomaga pri oblikovanju estetskih meril in vrednotenju vizualne umetnosti v vsakdanjem življenju. Ustvarjanje poteka v različnih okoljih – v šoli, na prostem, v mestu ali v galerijah. Pri tem učenci raziskujejo različne materiale in tehnike, skozi katere izražajo svoje ideje. Skozi interakcijo in komunikacijo z učiteljico tako razvijajo likovno občutljivost, vizualni spomin, domišljijo, motorične spretnosti ter sposobnost zaznavanja in kritičnega razmišljanja v likovnem izrazu.

Učenec se nauči in spozna:

* linearne elemente in površine;
* pisavo in risbo;
* komponiranje barvnih ploskev;
* modo;
* kiparske elemente, kompozicijo in kip.

**NAČIN OCENJEVANJA:** Ocenjujejo se likovni izdelki, ki nastanejo med poukom.

**PREDVIDENI STROŠKI:** Cena avtobusnega prevoza in vstopnine v galerije znese približno 30 evrov.

NEMŠČINA

UČITELJICA: Andreja Rupar Bizovičar

ŠTEVILO UR: 70 ur, 2 uri tedensko

RAZRED: 7.

CILJI:

* Učenec se na osnovnem nivoju sporazumeva v nemščini;
* sodeluje v pogovoru o vsakodnevnih stvareh;
* tvori preproste povedi, s katerimi lahko opiše svoje okolje in predmete v njem;
* pogovarja se o določenih temah (npr. družina, prijatelji, kraj bivanja, hiša, šola);
* ob iztočnici piše preprosta besedila v zvezi s splošnimi temami in temami, ki ga zanimajo.

**PREDSTAVITEV PREDMETA:**

*V času vse intenzivnejšega svetovnega povezovanja ima znanje tujega jezika vedno večji pomen na vseh področjih in znanje nemščine ima zagotovo velike prednosti.*

Za učenca, ki v 7. razredu izbere nemščino, je zelo smotrno, da jo izbere tudi v 8. in 9. razredu. Po treh letih učenja nemščine učenec pridobi lepo predznanje, ki mu bo še kako koristilo pri nadaljnjem šolanju. Po treh (oz. šestih) letih učenja nemščine na osnovni šoli lahko učenci na srednji šoli nadaljujejo z učenjem nemščine po modulu B, to je nadaljevalni tuji jezik.

**Zakaj naj bi izbral nemščino?**

* Ker je učenje nemščine odlična naložba, ki se mi bo prej ali slej obrestovala;
* ker je znanje tujih jezikov zelo pomembno: »Več jezikov znaš, več veljaš.«;
* ker je eden izmed uradnih jezikov EU in ker jo ima v Evropi za materni jezik okrog 100 milijonov ljudi;
* ker je to jezik naših sosedov Avstrijcev in ne tako oddaljenih Nemcev in Švicarjev;
* ker jo lahko po samo uri vožnje uporabim v praksi (v trgovinah, na ulici, na smučišču ...);
* ker Nemčija in Avstrija sodita med naše najpomembnejše gospodarske partnerice in bom mogoče nekoč celo študiral ali dobil službo v teh dveh državah;
* ker mi ne bo treba plačevati jezikovne šole, če se bom želel naučiti še enega jezika.

Učenci boste jezik spoznali na vseh ravneh: bralni, slušni, pisni ter govorni. Uporabljali bomo elektronski učbenik Nemščina 7.

Teme, ki jih bomo obravnavali, so raznovrstne: jaz in moja družina, moj kraj, moj dom ter moja šola. Trudila se bom, da bo vsak učenec doživel uspeh in odkril ali nadgradil veselje do učenja jezika. Učili se bomo v prijetnem delovnem ozračju, razvijali sposobnost samostojnega učenja ter logičnega sklepanja.

NAČIN OCENJEVANJA:

V vsaki konferenci boste učenci dobili eno pisno oceno ter najmanj eno ustno. Oba načina ocenjevanja znanja bosta napovedana. Ocene učenci pridobite še na druge načine: učenje pesmic, sodelovanje pri nemški bralni znački, kratki govorni nastopi ...

**EKSKURZIJA IN STROŠKI:**

V okviru medobčinskega projekta *Spoznavajmo nemško govoreče dežele* bomo obiskali Graz (stroški znašajo približno 70 evrov). Ekskurzija ni obvezna.

RAČUNALNIŠTVO – UREJANJE BESEDIL

UČITELJ: Tomaž Meglič

ŠTEVILO UR: 35 ur letno, 1 ura na teden

RAZRED: 7.

CILJI:

Pri urejanju besedil se učenec seznani z osnovami računalnika, osnovnimi pojmi dela z računalniki (datoteke, mape), osnovnim delom z elektronsko pošto in spletno učilnico. Nauči se podrobneje uporabljati program Publisher in Word. Končni izdelek učenca je njegova lastna knjiga.

S programom Scratch se nauči logičnega razmišljanja in se pripravi na tekmovanje Bober.

Za delo doma ne potrebuje računalnika, pomembna je lastna volja in ideje za delo.

**Znanje računalništva je v današnjem času izrednega pomena.**

PREDSTAVITEV PREDMETA:

Učenci imajo vse vsebine predstavljene v spletni učilnici. Preko nje opravljajo naloge.

V nadaljevanju se učenci podrobno spoznajo z urejevalnikom besedil:

* oblikovanje pisav,
* oblikovanje odstavkov,
* vključevanje slik in okvirčkov z drugimi vsebinami,
* urejanje slogov,
* urejanje odsekov in glav ter podnožij dokumentov,
* vstavljanje tabel,
* izdelava grafa,
* vstavljanje kazal vsebine in slik,
* odpravljanje slovničnih napak,
* priprava plakata, lastnega koledarja.

NAČIN OCENJEVANJA:

Učenci pridobijo ocene z ureditvijo dokumenta po določenih zahtevah v prvem polletju in z izdelavo seminarske naloge v drugem polletju.

Načrtuje se ogled medijske hiše ali kakšnega inštituta. Cena na učenca je približno 10 evrov.

ŠPORT ZA SPROSTITEV

UČITELJ: aktiv športa

ŠTEVILO UR: 35 ur letno, fleksibilno (3–4 ure mesečno)

RAZRED: 7.

CILJI:

* Učenec spozna nove športe, ki jih v obveznem šolskem programu ni mogoče izpeljati v primernem obsegu. Ponudili bomo sodobne športne vsebine, glede na možnosti šole in bližnjega okolja ter različnost v zmožnostih in interesih učencev. Namen izbirnega predmeta je približati šport učenčevim potrebam, interesom in željam ter poudariti razvedrilni ter sprostilni značaj športa.
* Prijetno doživljanje športa, oblikovanje in razvoj stališč, navad in načinov ravnanja, seznanjanje s teoretičnimi vsebinami izbranih športov, osvajanje in izpopolnjevanje različnih športnih znanj in telesni razvoj, razvoj gibalnih in funkcionalnih sposobnosti otrok.

PRAKTIČNE VSEBINE (aktivnosti razdeljene po urah in mesecih):

* splošna kondicijska priprava (3 ure), september ali oktober;
* atletika (2-krat 3 ure), marec;
* pohodništvo in gorništvo (3 ure), november;
* plavanje v bazenu oz. wellness centru (4 ure), junij;
* aerobika in ples (3ure), januar ali februar;
* tek v naravi v okolici šole (3 ure), oktober ali april;
* gorsko kolesarjenje (3 ure), oktober in april;
* ogled športne tekme (3 ure), december;
* obisk pustolovskega parka (4 ure) maj;
* kegljanje (3 ure) marec.

Učitelj predstavi teoretične vsebine ob praktičnem delu. Dejavnosti bomo prilagodili vremenu in letnemu času.

Lepo se bomo imeli in veliko zanimivega spoznali.

NAČIN OCENJEVANJA:

* Vrednotimo predvsem učenčevo gibalno znanje ob upoštevanju individualnih sprememb v telesnem in gibalnem razvoju;
* stopnjo usvojitve različnih športnih znanj glede na posameznikove zmožnosti;
* ocenimo igro pri posameznih športnih panogah. Ocena je spodbuda, da se učenec vključi v šport.

PREDVIDENI STROŠKI:

Predvideni stroški znašajo približno 60 evrov.

**TURISTIČNA VZGOJA**

**UČITELJICA:** Romana Kramar

**ŠTEVILO UR:** 35 ur na leto, fleksibilno (lahko tudi popoldan in ob sobotah)

**RAZRED:** 7., 8. in 9.

**CILJI:**

* Učenec spoznava in vrednoti naravne, družbene, gospodarske in politične osnove za razvoj turizma; zlasti naravno in kulturno dediščino domačega okolja in Slovenije;
* Vključuje se v turistično življenje domačega kraja in pri tem spoznava ljudi in ustanove, ki se ukvarjajo s turizmom in od njega živijo;
* spoznava turistične poklice in možnosti zaposlovanja v turističnih dejavnostih;
* razvija sposobnost kulturnega komuniciranja in javnega nastopanja;
* preizkusi se kot turistični vodnik.

**PREDSTAVITEV PREDMETA:**

Temeljni namen predmeta je vzgoja učencev za pozitivni odnos do turizma in turistov. Učencem naj bi vzbudil zanimanje za turizem kot možno področje njihovega prihodnjega poklicnega ali ljubiteljskega dela ter jih motiviral za pridobivanje znanja o turizmu kot družbenem gibanju in perspektivni gospodarski dejavnosti v domačem kraju, širši okolici in državi ter za spoznavanje, ohranjanje in premišljeno izkoriščanje naše naravne in kulturne dediščine.

Ker turizem ni enovita stroka, ampak družbeno gibanje, zanimivo za več strok, so v zasnovi predmeta združeni geografski, zgodovinski, etnološki, družbeni in ekonomski vidiki turizma.

Predmet povezuje in nadgrajuje znanje, ki ga učenci pridobivajo pri drugih predmetih in dejavnostih, zlasti geografiji, zgodovini, slovenščini in tujem jeziku, pa tudi pri gospodinjstvu, likovni in glasbeni vzgoji ter naravoslovju in tehniki.

**NAČIN OCENJEVANJA:**

Učenci bodo v šolskem letu dobili najmanj tri ocene (eno ustno oceno za teoretično znanje, ostale pa za izdelke, praktično ali terensko delo).

**PREDVIDENI STROŠKI:**

Zaradi obiskov različnih ponudnikov turističnih storitev in ekskurzij so predvideni stroški 200 evrov na učenca.

UMETNOSTNA ZGODOVINA – KAJ NAM GOVORIJO UMETNINE

**UČITELJICA:** Ana Fon

**ŠTEVILO UR:** 35 ur letno, fleksibilno

**RAZRED:** 7., 8., 9.

**CILJI:**

* Učenec spozna raznovrstnost likovnih podob;
* razvija veselje in zanimanje za stvaritve iz preteklosti in sedanjosti;
* razvija občutek za pozitivno vrednotenje umetnostnih spomenikov;
* se seznanja z umetnostjo kot posebno vrednoto;
* razvija občutek odgovornosti za umetnostne spomenike in za njihovo varovanje;
* se seznanja z različnimi vsebinami in slogovnimi izrazi, ki so posebej lastni spomenikom slikarske, kiparske in arhitekturne umetnosti;
* se seznanja z različnimi okoliščinami, družbenimi razlogi za nastanek stvaritev;
* se seznanja s pomembnimi stvaritvami preteklosti in si ustvari temelje za razumevanje sodobnih stvaritev;
* razvija sposobnost razumevanja likovnih umetnin in izražanja svojega mnenja o njih;
* se nauči gledanja oz. pristopa k umetnini;
* se spozna s prvinami umetnostnozgodovinske analize;
* spozna nekaj ključnih spomenikov slovenske, evropske in svetovne umetnosti;
* spozna se s temeljnimi termini in jih poveže s spoznanji z drugih predmetov (zgodovina, književnost, glasba in likovna umetnost);
* preskusi se z raziskovalnimi nalogami;
* prepoznava stvaritve v svoji okolici, ki so mu dostopne bodisi z reprodukcijami bodisi v neposrednem stiku (galerije, muzeji, arheološka najdišča …).

**PREDSTAVITEV PREDMETA:**

Umetnostna zgodovina je veda, ki obravnava zgodovinsko idejo in njen izraz v likovnih zvrsteh (arhitektura, kiparstvo, slikarstvo …). Povezuje svet likovnih misli, občutij in spoznanj ter predstavlja, kako se je likovni umetnik odzival na svet, v katerem je živel. Cilj predmeta je, da učence vpelje v svet umetnostnih spomenikov od davnine do naših dni. Učenci spoznajo temeljne ikonografske pojme in vsebine, spoznajo okoliščine nastanka umetnin in umetnostnih slogov, osnove stilistike in se naučijo analizirati umetniška dela. Tako bodo učenci pri izbirnem predmetu *Umetnostna zgodovina – Kaj nam govorijo umetnine* preko reprodukcij del slovenskih in svetovnih umetnikov in z obiskom galerij spoznavali temeljne ikonografske pojme in se preskusili v likovni analizi.

**NAČIN OCENJEVANJA:**

Učenci pridobijo dve oceni s projektnim delom in referatom.

**PREDVIDENI STROŠKI:**

Cena avtobusa in vstopnin v galerije je približno 30 evrov, cena neobvezne ekskurzije pa približno 80 evrov.

VARSTVO PRED NARAVNIMI IN DRUGIMI NESREČAMI

**UČITELJ:** Anže Rener

**ŠTEVILO UR:** 35 ur letno, delno fleksibilno (3–4 ure mesečno)

**RAZRED:** 7., 8. in 9.

**CILJI:**

* Učenec se seznani z naravnimi in drugimi nesrečami;
* spozna odnos človeštva do nesreč;
* ozavešča vlogo sodobne družbe, način življenja, odnos do okolja in družbeni vpliv na nastanek nesreč;
* razume ogroženost zaradi naravnih in drugih nesreč;
* spozna ukrepe za preprečevanje nesreč in ukrepe pred nesrečami, med njimi in po njih;
* spozna pomen prostovoljstva in delo reševalnih služb.

**PREDSTAVITEV PREDMETA:**

Vsebine izbirnega predmeta so namenjene pridobivanju temeljnega znanja učencev o pojavu naravnih in drugih nesreč, o dejavnem odnosu človeštva do nesreč, o vlogi sodobne družbe, načinu življenja, odnosu do okolja in njihovem vplivu na nastanek nesreč, o ogroženosti zaradi naravnih in drugih nesreč, o ukrepih za preprečevanje nesreč in ukrepanje pred, med in po nesreči ter pomenu prostovoljstva in delo reševalnih služb. Predmet pri učencih spodbuja oblikovanje dejavnega odnosa do okolja, predvsem pa do ogroženosti zaradi naravnih in drugih nesreč. Spodbuja tudi pripravljenost na pomoč drugim in prostovoljno delo.

Pri izvajanju predmeta je pomembna povezanost z organizacijami in društvi, ki v kraju delujejo na področju zaščite in reševanja.

**TEORETIČNE IN PRAKTIČNE VSEBINE (aktivnosti razdeljene po urah in mesecih):**

* teoretične vsebine v razredu (10 ur), oktober, februar in marec;
* vaja evakuacije (4 ure), oktober;
* obisk PGD Križe (2-krat 4 ure), oktober in april;
* varstvo in oprema v gorah (4 ure), december;
* obisk poklicnih gasilcev v Kranju (3 ure), marec;
* obisk helikopterske enote za reševanje na Brniku (3 ure), maj;
* obisk GRS Tržič in PP Tržič (3 ure), november.

**NAČIN OCENJEVANJA:**

* opredelitev različnih nesreč,
* poznavanje gasilskih enot,
* sodelovanje v evakuaciji in njeno vrednotenje,
* poznavanje številke 112 in namen njene uporabe,
* pozna poklice reševalcev v Sloveniji.

**PREDVIDENI STROŠKI:**

Terensko delo ob popoldnevih, predvideni stroški znašajo približno 70 evrov.

VERSTVA IN ETIKA I

**UČITELJICA:** Maja Bitežnik

**ŠTEVILO UR:** 35 ur letno, 1 ura tedensko

**RAZRED:** 7.

**CILJI:**

* Učenec pridobi objektivno znanje in razgledanost na področju verstev in etike;
* razvija nagnjenja in sposobnosti za oblikovanje zavesti o samem sebi, svoji identiteti in ciljih;
* razvija sposobnost razumeti druge ljudi, z njimi sodelovati, biti strpen in pripravljen sporazumno reševati konflikte;
* razvija vzajemno spoštovanje med ljudmi različnih verskih in neverskih nazorov;
* razvija zmožnosti etične presoje in pripravljenosti za (so)odgovornost zase, druge ljudi in naravo;
* spoznava vlogo verstev pri oblikovanju različnih civilizacij.

**PREDSTAVITEV PREDMETA:**

Predmet verstva in etika učencem ponuja možnost, da razširijo svoje znanje, ki ga o verstvih in etiki pridobijo pri obveznih predmetih. Predmet ni verska vzgoja, temveč gre za nevtralen šolski pristop. Namenjen je tako učencem, ki imajo krščansko versko vzgojo in obiskujejo verouk, pripadnikom drugih verstev in učencem brez domače verske vzgoje ter opredelitve. Za slednje je predmet lahko prvo strokovno seznanjanje s svetom verstev, prvim in drugim pa omogoča, da postavijo svoje poznavanje verstev v nov okvir in premišljujejo o njem z novega zornega kota, ki je lasten nevtralnemu šolskemu pristopu.

Predmet je trileten. Učni načrt in njegovo izvajanje omogočata učencem, da predmet izberejo tudi le za eno ali dve leti. Pouk se bo izvajal enkrat tedensko, potekal pa bo v obliki pogovora, dela z različnimi viri, projektnega dela, ogledov filmov …

**NAČIN OCENJEVANJA:**

Učenci bodo ocene pridobili s projektnim delom in referati.

VEZENJE

**UČITELJICA:** Romana Kramar

**ŠTEVILO UR:** 35 ur na leto, 1 ura tedensko

**RAZRED:** 7., 8. in 9.

CILJI:

* Učenec pri praktičnem delu razvija ročne spretnosti in pridobiva delovne navade, krepi pozornost, natančnost, vztrajnost in potrpežljivost;
* pri pregledovanju in izbiranju vzorcev razvija logično sklepanje in abstraktno mišljenje, ustvarjalnost in domišljijo;
* nauči se prenašati sliko na platno in razvija likovne sposobnosti in estetski čut;
* spozna slovenske izraze za tehnike vezenja in vrste vbodov;
* ohranja in razvija kulturno dediščino;
* spoznava uporabno vrednost vezenin kot okras na oblačilih, modnih dodatkih, za dekoracijo v stanovanjih, darila, turistične spominke nekoč in danes.

PREDSTAVITEV PREDMETA:

Pri izbirnem predmetu vezenje se bodo učenci na kratko seznanili z zgodovino vezenja, spoznali orodje in pribor za vezenje ter se naučili osnovnih vbodov in tehnik vezenja.

NAČIN OCENJEVANJA:

Učenci bodo v šolskem letu dobili vsaj tri ocene (eno ustno oceno za teoretično znanje, ostale pa za praktično delo).

PREDVIDENI STROŠKI:

Nakup pribora in orodja za vezenje (šivanka, naprstnik, platno, prejice, …).